Title: Saima Harmaja
Description: Saima Harmaja - Sydänten runoilija 1913-1937 on ensimmäinen kattava elämäkerta legendaarisesta nuorena tuberkuloosiin kuolleesta lyyrikosta. Saima Harmajan tarina on huikea ja kiinnostava kehityskertomus: riipaiseva kuva herkän, ristiriitaisen ja lahjakkaan lapsen taistelusta minuutensa, maailmankuvansa ja elämänsä tarkoituksen sekä sen myötä kutsumuksensa löytämiseksi. Ritva Ylösen kirjoittama elämäkerta muuttaa aikaisemman myyttisen runotyttölegendan. Aikaisemmassa Saima Harmaja -kirjallisuudessa on käytetty peitenimiä ja arkaluontoisina pidettyjä otteita päiväkirjoista on jätetty kokonaan pois. Ylösen teos täydentää kuvaa aikaisemmin julkaisemattomilla uusilla tiedoilla ja valottaa Saiman suhdetta salakihlattuunsa Jaakko Holmaan, joka oli monen runon innoittaja. Harmajan runojen teemat - luonto, rakkaus, sairaus, kuolema ja tuonpuoleisuus - ovat ajattomia, samoin niihin liittyvät tunteet. Saiman runoista valtaosa on omaelämäkerrallisia, ja ne toimivat avaimina hänen elämäänsä. FT Ritva Ylönen on tietokirjailija. Hänen edellinen teoksensa Kalle Päätalo - Kirjailijan elämä oli syksyn 2017 myynti- ja arvostelumenestys.
Subjects: Finnish Poets, Biography
People: Saima Harmaja (1913-1937)
Time periods: 20th century